Már 150 áldozata van a pápua új-guineai árvíznek
Több mint 150-re emelkedett a csendes-óceáni Guba ciklon okozta áradások halálos áldozatainak száma Pápua-Új-Guinea keleti részén.
A hétfői veszteségmérleg még fele ennyi, legkevesebb 71 halálos áldozatról szólt. A The National című napilap a mentőalakulatokra hivatkozva azt írta, hogy 153-an vesztették életüket az áradásokban, és több mint ezren kényszerültek elhagyni otthonukat. Az eltűntek száma is több tucatra rúg.
A heves esőzésektől kísért Guba trópusi ciklon múlt pénteken csapott le a keleti Oro tartományra. A mentési munkálatok koordinátora, Gewa Copland azt mondta a francia hírügynökségnek, hogy az árviz teljesen romba döntötte a tartományt. A több mint kétméteres hullám a földdel tette egyenlővé a településeket, lerombolta a hidakat, elvágva a tartományi fővárost, Popodenttát a legközelebbi repülőtértől. A kormány rendkívüli állapotot hirdetett a 150 ezres tartományban.
Külföld